**Asociación Cultural Cultura do País**, con base en Lugo, ten por obxecto a promoción da cultura propia de Galiza desde unha perspectiva autocentrada, desde a recuperación das tradicións populares até a posta en valor de feitos históricos, personaxes, celebracións e acontecementos da cultura galega, tendo coma principal bandeira a defensa da lingua galega coma elemento simbólico e crucial na conformación da cultura da Galiza.

Descrición
----------

O nome "Cultura do País" vén dado pola situación actual de procesos globalizadores que impoñen modelos culturais estereotipados e de orixe foránea,[] e pretende que se creen actividades culturais harmoniosas co contorno social que rodea á asociación, que permitan o mantemento de formas culturais propias da Galiza, que reflictan unha identidade propia.

Entre os obxectivos da asociación están os de recuperar e dar a coñecer textos básicos do pensamento galego, creando un espazo de reflexión non só sobre a identidade galega senón tamén da súa incarnación na definición dun concepto de cidadanía galega.

Actividades
-----------

Organización de charlas-coloquio, obradoiros e actos públicos con persoas destacadas da cultura e especialistas de distintos eidos de traballo cultural. Tamén se poñen en marcha ferramentas de comunicación social monolingües en galego instaladas nas novas tecnoloxías para a difusión da cultura galega e das actividades da asociación entre toda a poboación.

### Arde Lucus

No ano 2012, a Asociación Cultural Cultura do País adhírese á iniciativa de Trebas Galaicas, consistente na instalación do Castro do Medulio durante a festa do Arde Lucus e participou nas actividades que se celebraron nese espazo para reivindicar o pasado celta e a existencia dunha cultura galaica previa á ocupación romana. A comitiva desta asociación uniuse á de Trebas Galaicas para recrear o asedio do Monte Medulio, resistindo con firmeza a acometida romana.

### Festa Dandi

Celebración na que a asociación conmemora o aniversario da Primeira Asemblea Nacionalista, que tivo lugar en Lugo o 18 de novembro de 1918. Entre os actos relacionados con esta actividade adóitase incluír unha ofrenda floral diante do Hotel Méndez Núñez, unha das sedes da Asemblea.

A xornada acostuma a rematar coa actuación dun grupo musical, acto no que os participantes acoden caracterizados simulando a época arredor de 1918, xeralmente faise un concurso no que se premia a aquelas persoas que acudan á festa cos mellores vestidos de estética dandi dos anos 20.

### Festival de Noso

Festival de música organizado con motivo das celebracións do San Froilán co fin de promover a cultura musical galega, que se leva a cabo nos xardíns do Museo Provincial de Lugo.

Na primeira edición do festival (2011) actuaron os grupos Cabraret, Labregos do Tempo dos Sputniks e Medomedá. Contando con David Lombao (xornalista) como presentador do evento. Na segunda edición participaron os John Deeres. A cuarta edición do Festival de Noso compuxérona Sonoro Maxín e Familia Caamagno.

### Letras Galegas

Con motivo do Día das Letras Galegas, esta asociación organiza actividades dedicadas a poñer en valor a lingua galega.

No ano 2012 organizou conxuntamente con A Mesa pola Normalización Lingüística un concerto co nome de "5.1, en galego, lingua propia", en referencia ó artigo do xornalista Fran P. Lorenzo (5.1: a verdade revolucionaria) que respondía á censura exercida contra un libro de texto de lingua galega polo feito de afirmar no seu interior que a lingua propia da Galiza é o galego, como aparece recollido no artigo 5.1 do Estatuto de Autonomía. O concerto consistiu nunha actuación do grupo de música electrónica Safari Orquestra e mais o DJ Dr. Think.

### Noite da lusofonía

O 12 de maio do 2011 tivo lugar a celebración da primeira edición da noite da lusofonía "Noite Angolana", que se organizou conxuntamente entre a Associaçom Galega da Língua (AGAL) e a Asociación Cultural Cultura do País, coa colaboración así mesmo da Escola Oficial de Idiomas (EOI) de Lugo.

A noite da lusofonía ten como obxectivo fortalecer os lazos culturais e lingüísticos que Galiza ten coa comunidade lusófona.

Na primeira edición optouse por dedicarllo a Angola, un país africano no que a lingua portuguesa se estende a preto dun 70% da poboación, froito da colonización portuguesa. No acto levouse a cabo un recital de poesía angolana ó que seguiu a actuación da cantante angolana Aline Frazão.

A segunda Noite da Lusofonía celebrada en colaboración co Departamento de Portugués da EOI, elixiuse dedicarlla a Portugal polo que se enmarcou entre dous acontecementos: o 25 de abril, data da Revolución dos Cravos e mais o 40º Aniversario do concerto do Zeca Afonso en Lugo en 1972. O acto que se titulou "Portugal: Abril Sempre" contou coa actuación do lisboeta Gonçalo Guerreiro, quen presentou unha sesión de fado electrónico.

### Ruta Ultreia Mocidade e Patrimonio

Esta actividade ten como obxectivo ligar o activismo xuvenil coa defensa e dignificación do patrimonio histórico galego.

#### Ruta polas "terras dos mouros"

A primeira actividade realizouse en colaboración coa Asociación de Defensa do Patrimonio e de Reconstrución Histórica Trebas Galaicas e consistiu nunha ruta polas "terras dos mouros" visitando diferentes puntos de interese nos concellos de Friol, Outeiro de Rei e Begonte. Percorréronse as antas do neolítico, tumbas que durante milenios salientaron na paisaxe galega, sendo a primeira e grande manifestación contundente do pasado máis ancestral de Galicia. Visitáronse, así mesmo, os santuarios de elección de reis celtas como Pena de Rodas, marcador solsticial conectado coa Pena dos Mouros.

#### Ruta ata Adai "Na procura da fraga sagrada de Lugh"

Ruta ata o complexo arqueolóxico de Adai, onde varios elementos presentan reminiscencias do que podería ser a orixe da cidade de Lugo: lo latín *Lucus*, que fai referencia a unha fraga sagrada ou a un santuario silvestre, con clara referencia ó deus celta *Lugh*. Alí atópase unha estrutura desas características - a Pena Fita-, que ben podería ser a que deu nome á cidade. Arredor deste espazo pódense atopar, nun radio inmediato, varias pegadas da cultura galaica previa á ocupación romana: unha cista, o Castrillón, petróglifos, ...

Notas
-----

1. ↑  Asociación Cultural Cultura do País. "Cultura do País no Castro do Medulio: Romani ite domum!". Arquivado dende o orixinal o 29/11/2014. Consultado o 17/11/2014.
2. ↑  Xulio Pardo de Neyra: "A asemblea nacionalista de Lugo ou a historia dunha inexactitude" *Praza Pública*, 18/11/2013.
3. ↑  El Progreso. "Aniversario del Manifiesto de Lugo" (PDF). Arquivado dende o orixinal (PDF) o 29/11/2014. Consultado o 18/11/2014.
4. ↑  Sei o que nos figesteis. "A festa do 18 que se celebrou no 20-N". Arquivado dende o orixinal o 01-11-2014. Consultado o 18-11-2014.
5. ↑  Asociación Cultural Cultura do País. "22 e 23 de novembro: conmemoración do 95º aniversario do Manifesto de Lugo". Arquivado dende o orixinal o 01/11/2014. Consultado o 01/11/2014.
6. ↑  Asociación Cultural Cultura do País. "19 de novembro: Aniversario do Manifesto de Lugo". Arquivado dende o orixinal o 01/11/2014. Consultado o 01/11/2014.
7. ↑  Asociación Cultural Cultura do País. "Aniversario do Manifesto de Lugo: crónica gráfica". Arquivado dende o orixinal o 01/11/2014. Consultado o 01/11/2014.
8. ↑  Ocio en Galicia. "Conmemoración do 95º aniversario do Manifesto de Lugo". Consultado o 01/11/2014.
9. ↑  Asociación Cultural Cultura do País. "Sábado 17 de novembro: 94º Aniversario do Manifesto de Lugo". Arquivado dende o orixinal o 01/11/2014. Consultado o 01/11/2014.
10. ↑  El Progreso. "El Festival do Noso preludia San Froilán con música y fútbol gaélico". Arquivado dende o orixinal o 29/11/2014. Consultado o 18/11/2014.
11. ↑  Asociación Cultural Cultura do País. "3-2-1... de Noso!". Arquivado dende o orixinal o 02/11/2014. Consultado o 01/11/2014.
12. ↑  Sermos Galiza. "Festival de Noso e Festiclown no inicio do San Froilán". Arquivado dende o orixinal o 24/09/2015. Consultado o 18/11/2014.
13. ↑  Deputación de Lugo. "Presentouse a cuarta edición do Festival de Noso que volverá ser o preludio das festas do San Froilán". Arquivado dende o orixinal o 29/11/2014. Consultado o 18/11/2014.
14. ↑  El Progreso. "El Fetival do Noso preludia San Froilán con música y fútbol gaélico". Arquivado dende o orixinal o 29/11/2014. Consultado o 18/11/2014.
15. ↑  Asociación Cultural Cultura do País. "Sábado 19 de maio: 5.1, en galego, lingua propia". Arquivado dende o orixinal o 13/11/2014. Consultado o 13/11/2014.
16. ↑  Asociación Cultural Cultura do País. "Xoves 12 de maio: Noite Angolana". Arquivado dende o orixinal o 01/11/2014. Consultado o 01/11/2014.
17. ↑  Asociación Cultural Cultura do País. "Xoves 26 de abril: 2ª Noite da Lusofonía". Arquivado dende o orixinal o 12/11/2014. Consultado o 12/12/2014.
18. ↑  Asociación Cultural Cultura do País. "Domingo 1 de abril: roteiro da Sección Ultreia". Arquivado dende o orixinal o 12/11/2014. Consultado o 12/11/2014.
19. ↑  Asociación Cultural Cultura do País. "Sábado 16 de xuño: roteiro da Sección Ultreia até Adai". Arquivado dende o orixinal o 13/11/2014. Consultado o 17/11/2014.

Véxase tamén
------------

### Ligazóns externas

* "Cultura do País". Arquivado dende o orixinal o 09 de abril de 2018. Consultado o 26 de xuño de 2018.